DA Den Europæiske Unions Tidende C 152/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 152/08)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ACETO BALSAMICO DI MODENA«

EF-nr.: IT/PGI/005/0430/18.11.2004

BOB ( ) BGB ( X )

Resumeet indeholder de væsentligste elementer af varespecifikationen.

1. Medlemsstatens ansvarlige myndighed:

Navn: Ministero delle politiche agricole alimentari e forestali Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 42 01 31 26 e-mail: qualita@politicheagricole.it

2. Ansøgende sammenslutning:

Navn: Consorzio Aceto Balsamico di Modena Soc. Coop. a r.l — Consorzio Produzione Certificata Aceto Balsamico Modenese — Comitato Produttori Indipendenti Aceto Balsamico di Modena Adresse: c/o C.C.I.A.A. Via Ganaceto, 134 I-41100 Modena Tlf. — Fax — e-mail: — Sammensætning: Producenter/forarbejdningsvirksomheder ( X ) Andet ( )

3. Produktets art

Klasse 1.8 — Andre produkter i bilag I — Eddike

4. Varespecifikation

(sammenfatning af betingelserne i artikel 4, stk. 2, i forordning (EF) nr. 510/2006)

4.1 Navn: »Aceto Balsamico di Modena«

4.2. Beskrivelse: Analytisk:

Densitet ved 20 °C mindst 1,06 for det lagrede produkt

Alkoholindhold på højest 1,5 volumenprocent

Mindste totale syreindhold 6 %

Højeste totale svolvldioxidindhold 100 mg/l

Askeindhold: mindst 2,5 promille

Mindste nettotørstofindhold 30 g/l

Reducerende sukker: mindst 110 gr./l

Organoleptiske:

Klarhed: klar og skinnende

Farve: dybbrun

Lugt: vedvarende, delikat og lettere syrlig, eventuelt med et træagtigt præg

Smag: sursød, afbalanceret.

4.3 Geografisk område: Produktionen af »Aceto Balsamico di Modena« skal finde sted i Modena- og Reggio Emilia-provinserne.

4.4 Bevis for oprindelse: Hver fase i produktionsprocessen kontrolleres af kontrolinstansen efter bestemmelserne i kontrolplanen, idet alle indgående og udgående produkter registreres. På denne måde, og ved at de pågældende marker, hvor druerne dyrkes, vinproducenterne, mostproducenterne, forarbejdningsvirksomhederne og påfyldningsvirksomhederne samt de producerede, emballerede og etiketterede mængder opføres i særlige registre, der føres af kontrolinstansen, sikres produktets sporbarhed. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode: Aceto Balsamico di Modena fremstilles af druemost, der er delvis gæret og/eller kogt og/eller koncentreret, som tilsættes en andel lagret (mindst 10 år) eddike og eddike fra vineddikedannelse i et forhold på mindst 10 %. Procentsatsen af kogt og/eller koncentreret druemost må ikke være på under 20 % af den mængde, der forarbejdes. Koncentrationen fortsættes, indtil den oprindelige mostmasse har opnået en densitet på mindst 1,240 ved 20 °C.

For at sikre, at Aceto Balsamico di Modena får egenskaberne i pkt. 4.2, er det nødvendigt, at mosten opnås fra følgende druetyper: Lambruschi, Sangiovese, Trebbiani, Albana, Ancellotta, Fortana, Montuni og har følgende egenskaber:

mindste totale syreindhold: 8 g pr. kg (udelukkende for kogte og koncentrerede moster)

mindste nettotørstofindhold: 55 g pr. kg (udelukkende for kogte og koncentrerede moster)

Det er af hensyn til farvestabiliteten tilladt at tilsætte karamel, men højest 2 volumenprocent af slutproduktet. Det er forbudt at tilsætte alle andre stoffer. Fremstillingen af Aceto Balsamico di Modena skal ske efter den traditionelle eddikedannelsesmetode med anvendelse af udvalgte bakteriekolonier, eller anvendelse af metoden med langsom eddikedannelse ved overfladen eller den langsomme metode med træflis, altid efterfulgt af lagring. I alle tilfælde foregår eddikedannelsen og lagringen i dyrebare træfade, f.eks. af eg, kastanje, morbær eller enebær, i en periode på mindst 60 dage fra den dag, hvor råmaterialerne er samlet og klar til forarbejdning. Beholdere med Aceto Balsamico di Modena sælges direkte til konsum; de skal være af glas, træ, porcelæn eller terrakotta og af følgende volumen: 0,250 l, 0,500 l, 0,750 l, 1 l, 2 l, 3 l, 5 l og i engangsposer af plast eller kompositmaterialer med højst 25 ml, der bærer den samme mærkning som flaskernes etikette. De forskellige faser, der obligatorisk skal finde sted i det geografiske oprindelsesområde, er samling af råstofferne, forarbejdning, kortere og/eller længere lagring i træfade.

4.6 Tilknytning: Aceto Balsamico di Modena's berømmelse, både på det italienske og det internationale marked, er velkendt og i vid grad påvist af den hyppige anvendelse i diverse opskrifter, den voluminøse optræden på internettet, i pressen og i medierne. Denne berømmelse gør, at forbrugeren straks genkender det enestående og autentiske i det pågældende produkt.

Aceto Balsamico di Modena har i lang tid repræsenteret Modenas kultur og historie, og dets berømmelse i hele verden kan ikke benægtes. Det hænger tæt sammen med den viden, traditionerne og kompetencen hos den befolkning, der har fremelsket dette områdes eksklusive og enestående produkt. Aceto Balsamico di Modena er et vigtigt element i dette områdes sociale og økonomiske struktur; det er indtægtskilden for en række forskellige virksomheder og en vigtig ingrediens i den traditionelle kogekunst, hvilket fremgår af de talrige regionale opskrifter, hvor produktet spiller en hovedrolle. Der har i årevis været afholdt festivaler og særlige begivenheder, hvor de lokale producenter deltager, og produkterne sammenlignes, og således føres traditionerne videre. Som et specifikt og usædvanligt produkt har Aceto Balsamico di Modena i tidernes løb opbygget sin berømmelse i hele verden, og forbrugerne skaber selv den perfekte forbindelse mellem 'oplevelsen' af produktet og den gastronomiske kvalitet i de to provinser, Emilia-Romagna.

4.7. Kontrolorgan:

Navn: CSQA Certificazioni srl Adresse: Via S. Gaetano, 74 I-36016 Thiene (VI) Tlf. (39) 0445 31 30 11 Fax (39) 0445 31 30 70 e-mail: csqa@csqa.it

4.8 Mærkning: Mærkningen skal indeholde betegnelsen »Aceto Balsamico di Modena« sammen med »Indicazione Geografica Protetta« (beskyttet geografiske betegnelse), skrevet fuldt ud eller forkortet, på italiensk og/eller bestemmelseslandets sprog. Det er kun tilladt at tilføje ordet »invecchiato« (lagret) uden yderligere tilføjelser, når produktet har lagret i over 3 år i træfade.

(1) EUT L 93 af 31.3.2006, s. 12.